Timol-familie vra nóg ondersoeke oor apartheidmoordeAhmed Timol (Foto: Zetaboards.com) Die familie van die anti-apartheidsaktivis Ahmed Timol het die nasionale vervolgingsgesag (NVG) versoek om alle sake te heropen van politieke gevangenes wat tydens die apartheidsera gesterf het. Die versoek volg op die hooggeregshof in Pretoria se bevinding Donderdag dat Timol in aanhouding vermoor is. Timol se familie het ná die hofverrigtinge gesê hulle verwelkom die uitspraak en het ŉ beroep op die NVG gedoen om alle sake te heropen wat verband hou met die sterftes van politieke gevangenes. “Daardie ondervraers, daardie gevreesde lede van die veiligheidspolisie tydens die apartheidsnagmerrie, is nie meer hier sodat hulle vir hul optrede verantwoording kan doen nie,” het Timol se broer, Muhammad, tydens ŉ perskonferensie gesê. “Die feit dat ŉ geregtelike doodsondersoek in 1972 gedoen is, het ironies genoeg die hoeksteen voorsien om die jongste geregtelike doodsondersoek te heropen,” het Imtiaz Cajee, Timol se broerskind, gesê. “Sonder die mediese rekords sou dit moeilik gewees het om die NVG te oortuig om die saak weer te open. Dit sal uitdagings bied vir families van wie oorledenes se mediese rekords nie meer bestaan nie. “Ons wil die heropening van Timol se geregtelike doodsondersoek as die begin en nie die einde beskou nie.” Die geregtelike ondersoek na Timol se dood is vroeër heropen en regter Billy Mothle het bevind dat Timol nie in 1971 selfmoord gepleeg het soos beweer is nie. Die hof het bevind dat Timol dood is nadat hy deur lede van die destydse veiligheidspolisie aangerand, gemartel en by ŉ venster van die tiende verdieping van die polisiehoofkantoor in Johannesburg uitgestamp is. Mothle het voorts gesê lede van die veiligheidspolisie is verantwoordelik vir Timol se beserings en dat hulle hom gemartel het om inligting uit hom te kry. Timol is saam met sy vriend, dr. Salim Essop, in hegtenis geneem nadat polisiebeamptes die motor waarmee hulle gery het by ŉ padblokkade voorgekeer het. Verbode ANC- en SAKP-pamflette is in die motor gevind en hulle is in hegtenis geneem. Timol is vyf dae later, terwyl hy in aanhouding was, dood. Mothle het in sy uitspraak gesê daar is nog baie families van wie naasbestaandes in aanhouding gesterf het wat antwoorde en klarigheid verlang.